Yera a l'arciagne a qui competeba la presentación de los ordinandos a lo bispe y qui teneba churisdicción y dreito de visita sobre lo clero de la demarcación eclesiastica dita arcedianato; por esta razón gosaban estar-ne uns quantos los de cada capítol de seu: en Uesca, los de Sobrarbe, Sarrablo, Las Valles y Santa Engracia de Zaragoza (enantes clamato prior de Santas Masas); en Chaca, los de Laurés, Ansó y Guarga; en Zaragoza, los de Zaragoza, Daroca, Belchit y Teruel; en Tarazona, los de Tarazona y Calatayú; y en Roda, los de Benás y Ribagorza; en Albarracín no i heba que un arcedián. En Uesca y Chaca l'arciagne de la Cambra teneba churisdicción sobre un territorio común a las dos seus, l'arcedianato de la Cambra, que con las suyas rendas proveyeba las necesidatz de vestuario de los canonches de las dos. Esta mesma función competeba a lo cambrero (CAMERARIUS en latín) de Zaragoza, Roda y Tarazona.